CELEX: C2007/082/98
Language: fi
Date: 2007-04-14 00:00:00
Title: Asia T-40/07 P: Valitus, jonka José António de Brito Sequeira Carvalho on tehnyt 14.2.2007 virkamiestuomioistuimen asiassa F-17/05, de Brito Sequeira Carvalho v. komissio, 13.12.2006 antamasta tuomiosta

14.4.2007   
            
            
               FI
            
            
               Euroopan unionin virallinen lehti
            
            
               C 82/46
            
         Valitus, jonka José António de Brito Sequeira Carvalho on tehnyt 14.2.2007 virkamiestuomioistuimen asiassa F-17/05, de Brito Sequeira Carvalho v. komissio, 13.12.2006 antamasta tuomiosta
   (Asia T-40/07 P)
   (2007/C 82/98)
   Oikeudenkäyntikieli: ranska
   Asianosaiset
   
      Valittaja: José António de Brito Sequeira Carvalho (Bryssel, Belgia) (edustaja: asianajaja O. Martins)
   
      Muu osapuoli: Euroopan yhteisöjen komissio
   Vaatimukset
   
               —
            
            
               tämä valitus on otettava tutkittavaksi, ja se on todettava perustelluksi
            
         
               —
            
            
               komissio on määrättävä esittämään asiakirja-aineisto, joka sisältää kaikki valittajaa koskevat asiakirjat, jotka ovat hänen henkilökansiossaan, komission tutkimus- ja kurinpitotoimistossa (IDOC), komission työterveysyksikössä ja muualla, ja se on määrättävä esittämään ensiksi alkuperäiseen menettelyyn liittyvät 2.2.2001 päivätyt asiakirjat, jotka koskevat väitettyjä todisteita herjauksista, joihin valittajan väitetään syyllistyneen
            
         
               —
            
            
               komissio on määrättävä esittämään se oikeusperusta, jonka nojalla komission virkamies käynnisti valittajan henkistä terveyttä koskevan lääketieteellisen menettelyn heti sen jälkeen, kun nimittävä viranomainen oli maininnut valittajan nimen herjauksia koskeneen hallinnollisen tutkinnan yhteydessä, ja komissio on määrättävä luettelemaan kyseiseen alkuperäiseen menettelyyn liittyvät asiakirjat
            
         
               —
            
            
               Euroopan unionin virkamiestuomioistuimen asiassa F-17/05 antama tuomio on kumottava
            
         
               —
            
            
               on todettava, että hallintomenettelyn tilalle tullut ja jo vuodesta 2001 vireillä ollut lääketieteellinen menettely on lainvastainen
            
         
               —
            
            
               on todettava, että kyseisessä edelleen vireillä olevassa menettelyssä on loukattu käsittelyaikojen kohtuullisuuden periaatetta
            
         
               —
            
            
               on todettava, että komission virkamiehen 18.6.2004 päivätty toimi on pätemätön toimivallan puuttumisen, perustelujen puuttumisen ja toimen oikeudellisen mitättömyyden takia ja että sitä ei voida pitää komission toimena
            
         
               —
            
            
               on todettava, että nimittävän viranomaisen 28.6.2004 päivätty toimi on oikeudellisesti mitätön ja että siihen ei voida vedota valittajaa vastaan, jolle sitä ei koskaan annettu tiedoksi
            
         
               —
            
            
               on todettava, että komissiossa pidetään valittajasta sellaista rinnakkaista henkilökansiota, joka sisältää vääriä valittajan henkilöä koskevia ja valittajalle vahingollisia tietoja
            
         
               —
            
            
               on todettava, että lääkärin 13.7.2004 päivätty se toimi on pätemätön ja lainvastainen, jolla valittajalta kiellettiin pääsy komission rakennuksiin, koska kyse ei ole sellaisesta nimittävän viranomaisen päätöksestä, joka olisi perusteltu muotovaatimusten mukaisesti
            
         
               —
            
            
               on todettava, että komission virkamiehen 22.9.2004 päivätty se toimi on pätemätön, jolla oli tarkoitus jatkaa kuudella kuukaudella väitettyä sairauslomaa, jolle valittaja oli siirretty, ja että ne muut myöhemmät toimet ovat pätemättömiä, joissa viitataan aikaisempiin nimittävän viranomaisen virkamiehen kesäkuussa 2004 laatimiin asiakirjoihin
            
         
               —
            
            
               muut ensimmäisessä oikeusasteessa esitetyt vaatimukset on otettava tutkittaviksi
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Valituksessaan valittaja väittää, että virkamiestuomioistuin teki virheen perustaessaan ratkaisunsa virheelliseen oikeusperustaan, nimittäin henkilöstösääntöjen 59 artiklaan, joka koskee siirtämistä sairauslomalle, vaikka valittajan mukaan komissio oli rikkonut henkilöstösääntöjen 86 artiklaa ja sen liitettä IX sekä hallinnollisten tutkimusten ja kurinpitomenettelyjen toteuttamisesta annettuja säännöksiä. Lisäksi valittaja väittää, että virkamiestuomioistuin loukkasi valittajan puolustautumisoikeuksia, rikkoi Euroopan ihmisoikeussopimuksen 6 artiklaa sekä loukkasi oikeudenmukaista oikeudenkäyntiä koskevaa periaatetta antaessaan ratkaisunsa puutteellisen asiakirja-aineiston perusteella ja lausumatta rinnakkaisen henkilökansion väitetystä olemassaolosta. Valittaja katsoo myös, että virkamiestuomioistuin rikkoi Euroopan ihmisoikeussopimuksen 8 artiklaa, kun se antoi ratkaisunsa väärien todisteiden perusteella. Valittaja arvostelee virkamiestuomioistuinta myös siitä, ettei se ottanut valituksenalaisessa tuomiossa kantaa valittajan vaatimukseen menettelyn aloittamisesta uudelleen. Se katsoo myös, että virkamiestuomioistuin jätti lainvastaisesti tekemättä oikeudelliset päätelmät väitteestä, jonka mukaan siltä viranomaiselta puuttui toimivalta, joka oli tehnyt päätöksen valittajan siirtämisestä sairauslomalle, päätöksen, joka virkamiestuomioistuimen olisi valittajan mukaan pitänyt todeta mitättömäksi toimivallan puuttumisen ja perustelujen puuttumisen takia.